**СРПСКИ ЈЕЗИК И КЊИЖЕВНОСТ**

**Стандарди образовних постигнућа за крај основног образовања**

|  |
| --- |
| Општа предметна компетенција (ОПК)  Ученици говоре и пишу користећи оба писма у различитим комуникативним ситуацијама и дигиталном окружењу, примењујући књижевнојезичку и правописну норму. Негују културу дијалога и поштују основне норме комуникације. Имају развијен речник и способни су да користe језик да би исказали своје стваралачке могућности.  Примењују основна знања у тумачењу књижевних и других уметничких дела из српске и светске баштине градећи постепено свој естетски укус. Читањем и доживљавањем књижевних дела развијају маштовитост, способност истраживачког посматрања, разумевања себе и других, критичко мишљење, морално просуђивање, емпатију и асоцијативно повезивање. Ученици читају и усмерено приступају тумачењу различитих неуметничких текстова (укључујући дигиталне изворе и медијске садржаје) како би развијали способност одабира, вредновања и коришћења информација, одговорно се односећи према интелектуалној својини. Безбедно користе информационо-комуникационе технологије у сврхе учења.  Стечена знања из језика и књижевности користе ради даљег учења и усавршавања, као и сналажења у друштвеном животу (решавање проблемских ситуација, сарадња, предузимање иницијативе, развијање одговорног односа према себи и околини и сл.).  У складу са узрастом, разумеју место, улогу и значај језика и књижевности у очувању националног идентитета и традиције, како би неговали културу свог народа и поштовали и уважавали различитости других култура. Применом знања из српског језика лакше усвајају стране језике.  Примењују разноврсне стратегије учења и функционално повезују садржаје различитих наставних предмета. |
|
|

**Основни ниво**

|  |
| --- |
| Специфична предметна компетенција 1 (СПК 1)  Ученици разумеју појам језика, знају којим језиком говоре и препознају место и улогу српског књижевног језика у друштву. Разликују књижевни језик од дијалеката. Примењују књижевнојезичку норму у говору и писању. Имају развијен речник, у складу са узрастом, а речи употребљавају у складу са комуникативном ситуацијом. Умеју да опишу свој доживљај књижевног дела и издвоје тражене информације у неуметничком тексту (линеарном и нелинеарном). Познају најзначајније ствараоце из националне и светске књижевности и њихова дела из програма. Повезују прочитана књижевна дела предвиђена програмом са њиховим ауторима. Праве разлику између народне и ауторске књижевности. Интерпретирају књижевна дела из програма по задатим критеријумима (самостално или уз помоћ наставника). |
|
|

|  |
| --- |
| Специфична предметна компетенција 2 (СПК 2)  Ученици повезују знања из граматике и правописа са језичким ситуацијама у којима их примењују. Говоре јасно, умеју да искажу своје мишљење. Саговорника слушају пажљиво, уважавајући његово мишљење. Састављају једноставан говорени или писани текст о доживљају књижевног дела, као и о темама из свакодневног живота и света маште. Читају књижевне и неуметничке текстове користећи различите технике читања. Разликују експлицитна и имплицитна значења у различитим врстама текстова. Користе различите изворе сазнавања, пореде информације и вреднују их. |
|
|

|  |
| --- |
| Специфична предметна компетенција 3 (СПК 3)  Ученици се служе књижевним језиком у различитим комуникативним ситуацијама. Изражавају своје мишљење аргументовано, уважавајући туђе ставове. Бирају одговарајући језички израз у складу са контекстом. Стварају различите врсте текстова. Читају, разумеју и парафразирају књижевне и неуметничке текстове. Користе читалачку писменост и различите стратегије читања и учења. Исказују љубав према књижевности и поштују вредности националне културе и културе других народа. Имају развијене читалачке навике и схватају значај читања за развој сопствене опште културе и знања. Препознају говор мржње као негативну појаву. |
|
|

**Исходи образовног циклуса (ИОЦ) за крај основног образовања:**

|  |  |  |
| --- | --- | --- |
| **Основни ниво** | | |
| **СПК 1** | **СПК 2** | **СПК 3** |
| *Ученици:* | *Ученици:* | *Ученици:* |
| * СРП.OО.О.1.1. Знају које дијалекатске зоне обухвата књижевни језик којим се служе. * СРП.ОО.О.1.2. Разликују самогласнике од сугласника, правилан од неправилног изговора гласа. * СРП.ОО.О.1.3. Разликују променљиве и непроменљиве речи, именују врсте речи и разврставају их према основним граматичким категоријама. * СРП.ОО.О.1.4. Разликују просте речи од твореница. * СРП.ОО.О.1.5. Препознају основне реченичне чланове; разликују независне од зависних предикатских реченица; именују врсте независних реченица према њиховој комуникативној функцији. * СРП.ОО.О.1. 6. Разумеју значења речи, устаљених израза и фразеологизама са којима се срећу у школским текстовима и свакодневној комуникацији. * СРП.ОО.О.1.7. Уочавају основне лексичке појаве (једнозначност и вишезначност речи) и лексичке односе (синонимију, хомонимију и антонимију). * СРП.ОО.О.1.8. Знају правописна правила и примењују их у једноставнијим примерима. * СРП.ОО.О. 1.9. Разликују формално од неформалног изражавања и повезују начин изражавања са комуникативном ситуацијом. * СРП.ОО.О.1.10. Повезују прочитана књижевна дела са њиховим ауторима; самостално саопштавају основну садржину дела, основну тему, главни мотив дела и његове главне ликове, време и место радње; разликују основне форме казивања. * СРП.ОО.О.1.11. Класификују текстове према различитим критеријумима: књижевни/некњижевни текст, народна/ауторска књижевност; дело у прози/дело у стиху; књижевни род (епски, лирски, драмски). | * СРП.OО.О.2.1. Повезују теоријска знања из граматике са класификацијом језичких појава у једноставној језичкој ситуацији. * СРП.ОО.О.2.2. Повезују правописна правила са језичким ситуацијама у којима их примењују. * СРП.ОО.О.2.3. Читају књижевне и неуметничке текстове (линеарне и нелинеарне) и с пажњом и разумевањем слушају једноставније излагање (нпр. предавање уживо или аудио, аудио-визуелно или дигитално излагање) изграђујући навике читања и пажљивог слушања. * СРП.OО.О.2.4. Исказују свој доживљај о говореном или писаном тексту (нпр. колико им се текст допада, да ли им је занимљив/необичан; које је основно осећање и тон текста и сл.). * СРП.OО.О.2.5. Повезују садржај књижевног дела са сопственим или туђим искуством. * СРП.OО.О.2.6. Сажимају и препричавају прозни текст разликујући главно од споредног; интерпретирају текст (описују ликове, поступке, изводе закључке…). * СРП.OО.О.2.7. Одабирају и прилагођавају комуникативној ситуацији одговарајућа изражајна (вербална и невербална) средства, лексику и облике казивања у писаном и говореном тексту. * СРП.OО.О.2.8. Уочавају информације у тексту које не разумеју и налазе начине за сазнавање (постављају питања); проналазе информације из текста према задатом критеријуму. | * СРП.OО.О.3.1. Користе знања из језика како би се правилно, јасно и примерено комуникативној ситуацији изражавали писаним и усменим путем у приватном и јавном животу. * СРП.ОО.О.3.2. Умеју да прочитају и употребе информацију исказану у различитим облицима (табела, графикон, хипертекст...) и представе је на различите начине (усмено, писмено, визуелно, дигитално). * СРП.ОО.О.3.3. Пишу примењујући различите форме казивања и различите функционалне стилове. * СРП.ОО.О.3.4. Усклађују одговарајући језички израз са контекстом (укључујући и конструктивну комуникацију у сарадњи са другима, у групи, на друштвеним мрежама и интернету). * СРП.OО.О.3.5. Изражавају аргументовано своје мишљење у складу са контекстом, уважавајући туђе ставове. * СРП.OО.О.3.6. Препознају говор мржње и дискриминаторне ставове у свакодневним ситуацијама и у медијима као негативну појаву; поштују личне и културолошке различитости. * СРП.OО.О.3.7. Користе читалачку писменост (проналазе информације, разумеју опште значење текста, интерпретирају значење текста) као средство за учење других предмета. * СРП.OО.О.3.8. Примењују различите стратегије читања и прилагођавају их природи текста и сврси читања (информисање, учење, естетски доживљај, забава); читају, разумеју и интерпретирају нелинеарне текстове. * СРП.OО.О.3.9. Имају развијене читалачке навике и схватају значај читања за развој сопствене опште културе и знања. * СРП.OО.О.3.10. Разумеју значај књижевности и културе у свом животу; развијају креативност и сопствене стваралачке способности на свим пољима; вреднују књижевност као суштински део националне, европске и светске културе и као средство за промоцију различитих култура. * СРП.OО.О.3.11. Користе знања из језика и књижевности за учествовање у различитим културним садржајима (приредбе, представе, књижевне вечери, изложбе, перформансе…), реализују унапред осмишљене идеје, учествују у пројектима који се тичу школе и локалне заједнице. * СРП.OО.О.3.12. Састављају једноставнији говорени или писани текст према задатом критеријуму, одговорно се односећи према питањима везаним за интелектуалну својину. * СРП.OО.О.3.13. Увиђају значај језика у неговању културног и националног идентитета; поштују језике националних мањина у Србији и познају елементе њихове културне баштине и историјског наслеђа. |

**Средњи ниво**

|  |
| --- |
| Специфична предметна компетенција 1 (СПК 1)  Ученици знају основне еподатке о пореклу и развоју књижевног језика, његовој дијалекатској разуђености и положају у европској породици језика. Разликују основне језичке групе у Европи и одређују место српског језика у породици словенских језика. Имају основна знања из различитих области граматике (фонетике, морфологије, синтаксе, лексикологије, стилистике) и правописа и примењују их у говору и писању. Имају развијен речник у складу са образовањем, разликују формално од неформалног изражавања и повезују начин изражавања са комуникативном ситуацијом. При тумачењу књижевног дела уочавају основне тематске, композиционе и језичко-стилске карактеристике епског, лирског и драмског текста. Познају основне књижевне термине и адекватно их примењују у тумачењу књижевних дела. Самостално анализирају издвојен проблем у књижевном тексту. |
|
|

|  |
| --- |
| Специфична предметна компетенција 2 (СПК 2)  Ученици повезују информације из различитих области служећи се речницима, приручницима, енциклопедијама и другим изворима информација, укључујући и дигиталне. Своје мишљење о свакодневним темама умеју јасно да формулишу, аргументују и јавно искажу. Састављају логичан и структуриран сложенији говорени или писани текст. Тумаче кључне чиниоце структуре књижевног текста као и његове тематске, идејне, стилске, језичке и композиционе особине. Анализирају издвојен проблем у тексту и умeју да аргументују своје мишљење. Тумаче идејне и формалне елементе књижевног и неуметничког текста. |
|
|

|  |
| --- |
| Специфична предметна компетенција 3 (СПК 3)  Ученици негују сопствени говор и састављају сложеније писане текстове о различитим темама поштујући језичку норму. Користе основну и секундарну литературу и умеју да препоруче књижевно дело и да образложе свој избор. Примењују основне књижевне термине у тумачењу књижевних дела. Имају развијену читалачку културу, читају ради уметничког доживљаја књижевног дела, знања, богаћења лексичког фонда. Користе знања из језика и књижевности за креирање различитих културних садржаја. |
|
|

|  |  |  |
| --- | --- | --- |
| **Средњи ниво** | | |
| **СПК 1** | **СПК 2** | **СПК 3** |
| *Ученици:* | *Ученици:* | *Ученици:* |
| * СРП.ОО.С.1.1. Разврставају европске језике на основне језичке групе и знају место српског језика у породици словенских језика. * СРП.ОО.С.1.2. Наводе основне етапе у развоју књижевног језика код Срба и најзначајније културноисторијске споменике; класификују дијалекте српског језика. * СРП.ОО.С.1.3. Уочавају евентуалне разлике између свог и књижевног акцентовања речи; умеју да одреде место акцента у речи. * СРП.ОО.С.1.4. Примењују знања о подели гласова и гласовним алтернацијама у свом говору и писању. * СРП.ОО.С.1.5. Именују подврсте променљивих речи и њихове граматичке категорије, као и све глаголске облике (осим имперфекта). * СРП.ОО.С.1.6. Препознају делове твореница (корен, творбену основу, префикс, суфикс) у једноставнијим примерима, развијајући језичко осећање и богатећи свој речник. * СРП.ОО.С.1.7. Уочавају синтагме и умеју да анализирају једноставније реченице грађене по основним моделима; познају врсте зависних реченица и објашњавају њихову функцију. * СРП.ОО.С.1.8. Знају и тумаче значења речи и фразеологизама који се јављају у литерарним и медијским текстовима намењеним младима и правилно их употребљавају у писаној и усменој комуникацији. * СРП.ОО.С.1.9. Препознају функционалне стилове (књижевноуметнички, научни, административни, публицистички и разговорни) на основу њихових одлика и примењују их у складу са говорном и писаном ситуацијом. * СРП.ОО.С.1.10. Доследно примењују правописна правила и уочавају грешке у свом и туђем тексту (укључујући све облике писане комуникације). * СРП.ОО.С.1.11. Повезују књижевна дела са историјским и друштвеним контекстом. * СРП.ОО.С.1.12. Уочавају одлике лирског, епског и драмског дела; именују основне књижевне (песма, приповетка, роман...) и књижевнонаучне врсте (биографију, аутобиографију, дневник, путопис, мемоаре и научно-популарне текстове). * СРП.ОО.С.1.13. Разликују аутора књижевноуметничког дела од наратора, драмског лица или лирског субјекта; књижевноуметнички текст од неуметничког текста који обрађују исте/сличне теме, ликове и догађаје. * СРП.ОО.С.1.14. Именују различите облике казивања (приповедање у 1. и 3. лицу, хронолошко и ретроспективно; описивање, врсте описа; монолог, унутрашњи монолог и дијалог), језичко-стилска изражајна средства, као и врсте стиха, строфе и риме приликом интерпретације и анализе књижевних дела. * СРП.ОО.С.1.15. Праве разлику између парафразе (препричавања) и анализе дела. | * СРП.OО.С.2.1. Примењују теоријска знања у уочавању, илустровању и анализи граматичких појава у сложенијој језичкој ситуацији. * СРП.ОО.С.2.2. Уочавају и исправљају грешке у свом и туђем тексту у складу са правописном нормом. * СРП.ОО.С.2.3. Користе различите стратегије читања и учења у складу са постављеним циљем. * СРП.ОО.С.2.4. Редовно читају књижевна дела из школског програма и дела по свом слободном избору, стичући читалачке навике и развијајући књижевни/естетски укус. * СРП.ОО.С.2.5. Доживљавају књижевноуметничко дело исказујући личне утиске; интерпретирају текст истичући битне детаље; повезују, упоређују и образлажу своје закључке чињеницама из текста и личног искуства. * СРП.ОО.С.2.6. Тумаче узрочно-последичне односе у вези са догађајима у тексту, поступцима и карактеристикама ликова, историјским и друштвеним контекстом, тј. мотивима, стилско-језичким средствима у поезији; откривају идејни слој текста. * СРП.ОО.С.2.7. Процењују поступке и особине ликова и тако формирају и преиспитују моралне ставове. * СРП.ОО.С.2.8. Разликују субјективност од објективности у изражавању, чињенице од интерпретација, препознају метафоричност; хумор, иронију, сатиру; препознају сврху и циљ изражавања (пропаганда, манипулација, реклама, информисање…). * СРП.ОО.С.2.9. Организују говорени или писани текст (осмишљавају и преобликују план, структурирају и преуређују садржај, повезују делове у складну говорену или писану целину). * СРП.ОО.С.2.10. Самостално проналазе, повезују информације из различитих области и користе их у учењу и свакодневним животним ситуацијама. | * СРП.OО.С.3.1. Изражавају своје мишљење у школском, приватном, јавном и медијском контексту служећи се књижевним језиком, уз свест о социјалним конвенцијама и културолошким различитостима. * СРП.ОО.С.3.2. Користе изграђене вештине сарадње и културу комуникације, културу сопственог вербалног и невербалног изражавања, као слушања и поштовања туђег мишљења у различитим аспектима, медијима и комуникацијским ситуацијама. * СРП.ОО.С.3.3. Изграђују свест о културним идентитетима и разноликостима у Европи и свету, негујући и уважавајући различитости. * СРП.ОО.С.3.4. Користе читалачку писменост (размишљају о тексту и вреднују његов садржај; пореде чињенице и ставове изнете у тексту с властитим представама, траже доказе у тексту и супротстављају их доказима из других извора информација, користећи општа и специфична знања, али и способност апстрактног размишљања) у различитим сферама, уметничким и научним (дигиталној, информатичкој, финансијској, здравственој, медијској, научној, математичкој...). * СРП.ОО.С.3.5. Проширују интересовање за читање – од сажетих, медијских и чињеничних текстова у различитим облицима до књижевности за младе, националне и светске белетристике; умеју да препоруче књигу и да вреднују препоруке других. * СРП.ОО.С.3.6. Разумеју међусобне везе књижевности и културе; обликују своје естетске и етичке ставове уз помоћ литературе. * СРП.ОО.С.3.7. Користе знања из језика и књижевности за креирање и/или вредновање различитих културних садржаја; спремни су да учествују у самосталним и тимским пројектима; способни су да развију идеју и да је представе препознајући и остварујући личну, друштвену и комерцијалну вредност. * СРП.ОО.С.3.8. Састављају говорене или писане текстове на основу наученог, основне и секундарне литературе; умеју да цитирају и/или парафразирају туђе текстове. * СРП.ОО.С.3.9. Уважавају културну разноликост Србије, цене културну баштину свог завичаја; имају развијене културне потребе, знају како да их искажу и задовоље. |

**Напредни ниво**

|  |
| --- |
| Специфична предметна компетенција 1 (СПК 1)  Ученици познају језичке прилике у Србији. Имају шира знања о гласовима, врстама, подврстама и облицима речи и реченица српског језика. Самостално уочавају и анализирају проблеме у књижевним текстовима. Самостално тумаче књижевне текстове, укључујући и текстове ван програма. Познају сопствени национални и културни идентитет на основу дела српске књижевности, позоришне и филмске уметности, као и других уметничких остварења и научних достигнућа. |
|
|

|  |
| --- |
| Специфична предметна компетенција 2 (СПК 2)  Ученици уочавају језичку појаву у тексту и у комуникативној ситуацији и повезују је са језичким системом, служе се школским правописом. Разумеју савремене језичке и књижевне појаве и догађаје и њихов значај у личном, културном и ширем друштвеном контексту. Имају развијену грађанску и културну свест у складу са узрастом. Анализирају књижевни текст користећи књижевнотеоријску терминологију. Процењују колико језичко-стилска средства утичу на значење и разумевање текста. Доживљавају, логички схватају, тумаче и критички процењују књижевноуметничка дела. Самостално одабирају дела за читање из опуса књижевности за децу и младе. Читајући дела националне и светске културне баштине изграђују вредносне ставове и естетски укус. |
|
|

|  |
| --- |
| Специфична предметна компетенција 3 (СПК 3)  Ученици разумеју моћ језика и препознају медијске манипулације. Имају способности за правилно, течно, економично и уверљиво усмено и писмено изражавање. Заузимају критички став у односу на излагање и текст. Отворени су према културним различитостима. Спремни су да учествују у активностима заједнице и друштва. Читајући и пишући, развијају свој мисаони и емоционални свет. |
|
|

|  |  |  |
| --- | --- | --- |
| **Напредни ниво** | | |
| **СПК 1** | **СПК 2** | **СПК 3** |
| *Ученици:* | *Ученици:* | *Ученици:* |
| * СРП.OО.Н.1.1. Разумеју и објашњавају основне функције језика (комуникативну и стваралачку); познају појмове једнојезичности и вишејезичности и знају одговарајуће језичке прилике у Србији. * СРП.ОО.Н.1.2. Умеју да одреде дужину/квантитет акценатског слога и примене правила акцентуације у једноставним примерима (унутрашњи слогови и једносложне речи); * СРП.ОО.Н.1.3. Одређују гласовне алтернације и примењују књижевнојезичку норму у вези са њима. * СРП.ОО.Н.1.4. Проналазе и именују делове речи у вези са облицима речи (граматичку основу и наставак за облик); знају основна значења падежа, именују личне и неличне, просте и сложене глаголске облике и правилно их употребљавају у писању и говору. * СРП.ОО.Н.1.5. Именују основне творбене моделе (префиксација, извођење, слагање) и користе их ради богаћења свог речника. * СРП.ОО.Н.1.6. Анализирају синтагме, предикатске и комуникативне реченице и увиђају њихов међусобни однос у језичком систему; доследно примењују основна правила слагања реченичних чланова. * СРП.ОО.Н.1.7. Oдређују значења непознатих речи и израза на основу њиховог састава и/или контекста у коме су употребљени; познају и користе метафору и метонимију као лексичке механизме. * СРП.ОО.Н.1.8. Препознају и тумаче одлике лирског, епског и драмског у различитим књижевним делима и у књижевним врстама на међи (нпр. драмски спев, лирско-епске врсте). * СРП.ОО.Н.1.9. Уочавају и описују језичке, структурне и/или естетске особине књижевног дела и користе их у вредновању књижевног дела и развијању властитог стила изражавања. | * СРП.OО.Н.2.1. Решавају језичке и правописне недоумице користећи одговарајући приручник (правопис, речнике). * СРП.ОО.Н.2.2. Анализирају кључне чиниоце структуре књижевног текста (тематске, идејне, стилске, језичке и композиционе особине) користећи књижевнотеоријску терминологију. * СРП.ОО.Н.2.3. Процењују функцију употребљених стилских средстава (стилске фигуре, облици казивања, слојевитост у значењу) у одређеном контексту. * СРП.ОО.Н.2.4. Анализирају проблем, идеју или поруку у књижевном и некњижевном тексту сагледавајући их из различитих перспектива; проналазе аргументе, рангирају и преиспитују њихову вредност и коригују своје ставове. * СРП.ОО.Н.2.5. Усклађују сврху и садржај излагања са комуникативном ситуацијом и начином презентације (елементи говорне културе, технологија) говорећи сажето и фокусирано (користећи и ИКТ). * СРП.ОО.Н.2.6. Састављају различите типове текстова (бирају одговарајуће елементе функционалних стилова и форме казивања) испољавајући оригиналност и креативност. * СРП.ОО.Н.2.7. Истражују и упоређују информације из различитих медијских извора вреднујући поузданост извора и релевантност информација. | * СРП.OО.Н.3.1. Разумеју и користе могућности језика, истражују и изражавају ставове о себи, као и о друштвеним, културним, моралним, духовним и естетским димензијама људских искустава. * СРП.ОО.Н.3.2. Препознају различите врсте медијских манипулација и њихов утицај на обликовање стварности. * СРП.ОО.Н.3.3. Развијају лични стил у вербалном и невербалном изражавању. * СРП.ОО.Н.3.4. Негују позитивне интеракције и сарадњу у тимском раду уз истрајност и проактивност у остваривању циљева; спремни су да учествују у активностима заједнице и друштва. * СРП.ОО.Н.3.5. Имају интерактиван однос према медијима. * СРП.ОО.Н.3.6. Уочавају и прате развој и утицај уметности, науке и технологије на писменост и језик; брину о очувању културно-историјских споменика, о безбедности и одрживости животне средине. * СРП.ОО.Н.3.7. Користе читалачку писменост да би објективно и критички разматрали форму текста, његову структуру, жанр, начин и стил писања; разумеју утицај одлика текста као што су хумор, иронија и логичка организација; разликују чињенице од интерпретације, као и ауторове евентуалне пристрасности, предрасуде и суптилне, прикривене тежње ка убеђивању читаоца. * СРП.ОО.Н.3.8. Читајући и пишући, проширују своје видике и развијају свој мисаони и емоционални свет, уз спремност да преузму одговорност за изборе и одлуке који утичу на лични живот и живот заједнице. * СРП.ОО.Н.3.9. Отворени су према културним различитостима и начину на који се књижевношћу и другим уметностима може доживети и обликовати свет. * СРП.ОО.Н.3.10. Вреднују језик као медиј националне културе, националну културну баштину и културну разноликост Европе и света. |